
Rhan 1

Cyn y flwyddyn 2008, cafwyd Cwricwlwm Cenedlaethol yng Nghymru ar gyfer plant 5 -7 oed – galwyd y cwricwlwm yma yn Cyfnod Allweddol 1. Yn ystod y cyfnod yma roedd tueddiad i athrawon addysgu’n ffurfiol cyn bod disgyblion yn barod (Thomas a Lewis, 2016). Yn ôl Donaldson (2015) roedd y cwricwlwm a ddyfeisiwyd yn 1988, wedi ei orlwytho, yn gymhleth, wedi dyddio ac yn adlewyrchu byd nad oedd wedi gweld y Wê, datblygiadau technolegol na globaleiddio. Rhoddwyd gormod o dasgau i blant wneud tra’n eistedd wrth fyrddau, yn hytrach na dysgu trwy chwarae strwythuredig, neu ddilyn gweithgareddau ymarferol ac ymchwilio (Thomas a Lewis, 2016). Roedd rhai sesiynau'n rhy hir i blant allu canolbwyntio ac nid oedd yr ystafelloedd dosbarth yn darparu digon o gyfleoedd ar gyfer gweithgareddau ymarferol a chwarae iddynt (WAG, 2003, p.5). 

Yn ôl Aasen a Walters, (2006, p. 123) roedd pwysau ar y llywodraeth i ymateb i bryderon ynghylch safonau, yn enwedig ym maes llythrennedd a rhifedd. Roedd yna frwdfrydedd i gael system addysg newydd (Donaldson 2015). Cafodd cwricwlwm Cyfnod Allweddol 1 ei ddisodli gan fframwaith ar gyfer plant 3 i 7 oed a elwir ‘Y Cyfnod Sylfaen’ (CS) rhwng 2008 a 2011 er mwyn pwysleisio addysgeg chwarae. Roedd yr ailwampio radical hwn o addysg blynyddoedd cynnar yn symudiad oddi wrth polisi llywodraeth y DU trwy greu Deddf addysg lle chwarae a dysgu trwy brofiad oedd y blaenoriaethau pedagogaidd, yn hytrach na adlewyrchu polisïau ar gyfer y blynyddoedd cynnar a welwyd yn Lloegr (Waters, 2016). Roedd y pwyslais yma ar ddysgu ymarferol, datrys problemau, datblygu creadigrwydd a hybu dychymyg plant. Symudodd y CS  oddi wrth ddulliau  traddodiadol o ddysgu, gyda chyfleoedd i ymarferwyr fyfyrio ar eu ymarfer wrth ddod yn bartneriaid chwareus a grymuso plant ifanc i ddod yn feddylwyr creadigol. Gwelir fod cwricwlwm y CS a’r syniad o dysgu gydag eraill drwy cyd-chwarae yn parchu gallu cyfredol plant a sgaffaldio yn dod yn uniongyrchol o waith Vygotsky (Thomas a Lewis, 2016).
Mae gan y Cyfnod Sylfaen saith maes dysgu y dylid eu integreiddio sy’n galluogi i blant ddysgu mewn modd holistaidd ac ymarferol (Lewis a Thomas, 2016). Datblygwyd yr addysgeg yma o syniadau a nodweddion o arfer dda blynyddoedd cynnar rhyngwladol -  dull Reggio Emilia yr Eidal, cwricwlwm Te Whäriki o Seland Newydd a model Gogledd America (Siraj-Blatchford et al., 2005). Er enghraifft, yn Seland Newydd (Educational Leadership Project Ltd, 2019), mae disgwyl i ymarferwyr feddu ar ddealltwriaeth drylwyr o chwarae a’u bod yn gallu ei hwyluso trwy ymyrraeth ofalus. Cred ymarferwyr yno fod plant yn dysgu trwy chwarae rhan weithredol mewn tasgau, cymdeithasu, cwestiynu syniadau a digwyddiadau a thrwy ddefnyddio adnoddau mewn ffordd greadigol ac arloesol (Ministry of Education, 1996). Fodd bynnag, er defnyddio Te Whariki fel model o arfer dda noda  Siraj a Kingston (2015) fod yna  bryderon ynghylch pa mor gyson y mae'r addysgeg a'r arferion sydd wedi'u hymgorffori yn y CS yn cael eu deall a'u gweithredu ledled  Cymru (Waters, 2016).
Sefydlwyd dull 'Reggio Emilia' gan Loris Malaguzzi ar gyfer plant hyd at 6 oed (Abbott a Nutbrown, 2001). Dechreuodd ymarfer Reggio Emilia ym 1945 ar ddiwedd yr Ail Ryfel Byd pan deimlwyd fod angen addysgu plant i ddeall democratiaeth a gweithredu fel meddylwyr arloesol (New, 2000). Mae dull Reggio Emilia yn gweld y plentyn yn gymwys, gyda’r oedolyn yn hwyluso  ac awgrymir fod y CS yng Nghymru hefyd yn cefnogi rhaglen gytbwys o weithgareddau addysgu a dysgu yn seiliedig ar chwarae (Dahlberg, Moss a Pence, 2007).  Clark a Waller (2007)  Fodd bynnag, ymddengys bod y ddogfen Chwarae / Dysgu Gweithredol (Welsh Government, 2008a) yn cyfeirio'n amlach at rôl yr oedolion sy'n cynllunio’r chwarae yn hytrach na’r plentyn yn arwain, fel yn null Reggio Emilia.  

Mae dull High/Scope, Gogledd America, yn seiliedig ar dri prif cysyniad: cynllunio, gwneud ac adolygu. Anogir plant i gynllunio, cwblhau a myfyrio ar weithgareddau gydag eraill (Schweinhart, Barnes a Weikart 1993). Pan roddir cyfleoedd i blant ddewis gweithgareddau, credir fod dysgu'n fwy ystyrlon a chofiadwy iddynt (Bennett, Wood a Rogers, 1997).  Fodd bynnag adroddodd Siraj-Blatchford et al. (2007) am 'negeseuon cymysg' yn cael eu derbyn ynghylch chwarae o fewn y CS ‘o ganlyniad i Bolisi Chwarae Cynulliad Cymru' (ibid.), gan arwain at ddull laissez faire o chwarae plant lle rhoddwyd 'llai o sylw' i addysgeg oedolion a ... nid oedd rhai staff bob amser yn cael eu defnyddio'n fuddiol ac yn briodol '(op cit.) (Waters, 2016). 
Yn debyg i'r cyd-destun rhyngwladol mae’r CS yng Nghymru yn ystyried bod 'chwarae'n’ agwedd sylfaenol, ystyrlon o’r cwricwlwm. Mae'n pwysleisio pwysigrwydd chwarae gan yr holl randdeiliaid a dylid ei gydnabod a'i dderbyn fel elfen hanfodol o gwricwlwm i blant gyda chytbwysedd rhwng y plentyn a’r oedolyn yn arwain y chwarae (WAG, 2008b). Felly mae’r CS yn gofyn am newid ymddygiad ymarferwyr er mwyn cefnogi dysgu seiliedig ar chwarae a gychwynnwyd gan y plentyn (Waters,2016). Serch hynny, mae Siraj (2015) yn cyfeirio at gamsyniadau ynghylch dull y CS sy'n arwain at 'ddyfrio' addysgeg, pryder ynghylch safonau... sy'n debyg i 'effaith pendil' (Siraj 2015).

Un her sy’n adlweyrchu adroddaid Siraj-Blatchford et al. (2006) ar ran Llywodraeth Cynulliad Cymru yw fod 'chwarae' yn cael ei gamddehongli a fod angen eglurhad pellach amdano mewn addysg. Nodywd hefyd bod ffocws ar chwarae yn yr awyr agored yn anodd i’w weithredu a bod angen hyfforddiant pellach gan ymarferwyr (Siraj, 2015). Noda, Bilton and Waters (2017)  bod y  diffiniad o chwarae yn amwys gan fod diffiniad Llywodraeth Cymru ohono yn peri anhawster wrth ystyried sut i gyflawni’r atebolrwydd a’r canlyniadau datblygiadol.

Yn CS mae plant i ddysgu trwy weithgareddau arbrofol uniongyrchol gyda 'chwarae' yn darparu'r cerbyd. Trwy’r chwarae, mae plant yn ymarfer ac yn cydgrynhoi eu dysgu, chwarae gyda syniadau, arbrofi, mentro, datrys problemau, a gwneud penderfyniadau’n unigol, mewn grwpiau bach a mawr. Mae profiadau uniongyrchol yn caniatáu i blant ddatblygu dealltwriaeth o’u hunain a'r byd. Mae datblygu hunanddelwedd, teimladau o hunan-werth a hunan-barch plant wrth wraidd y cam hwn '(Welsh Assembly Government, 2008 t.6). Fodd bynnag, 'Roedd angen cefnogaeth bellach i ddatblygu pedagogïau seiliedig ar chwarae gan roi pwyslais digonol ar weithgareddau sy'n cynnwys chwarae dan arweiniad oedolion a dysgu a rhyngweithio â her briodol' (Siraj-Blatchford et al., 2007b t. 8-9). 

Ymhellach mae’r CS yn ei wneud yn ofynnol i athrawon gymryd rôl weithredol, gyfranogol yn chwarae a gweithgareddau’r plant, i hwyluso amgylcheddau sy'n cefnogi chwarae ac archwilio’r ac adeiladu ar ddiddordebau’r plant. (Waters, 2016) Canfuwyd fod athrawon oedd wedi mynychu hyfforddiant CS yn fwy tebygol o fod wedi gweithredu addysgeg y CS (Taylor, Rhys a Waldron, 2016). Er hyn, ddeng mlynedd ers cychwyn y CS, canfu Siraj fod ‘gwahaniaethau a anghydraddoldebau mewn hyfforddiant... ac roedd cynnwys yr hyfforddiant cychwynnol... yn ddiffygiol’ (Welsh Government, 2014b, p. 38).
Yn ogystal ag hyfforddiant, noddodd Waters (2016) bod y mwyafrif o gostau ychwanegol sy’n gysylltiedig â’r CS yn ymwneud â gwelliannau i’r cymarebau oedolyn-plentyn a argymhellir ar gyfer plant. Yn wreiddiol dyblodd hyn y nifer o ymarferwyr ychwanegol sy’n gweithio mewn ysgolion yng Nghymru (Taylor, Rhys, Waldron, 2016). Serch hynny noda rhai wrth weithredu’r CS roedd mwy o ddiddordeb mewn cymarebau oedolyn i blentyn na gyda’r math o arbenigedd  byddai eu hangen mewn lleoliadau a dosbarthiadau. Er enghraifft, gyda chostau cyfwerth byddai wedi bod yn bosibl cyflogi athrawon cymwysedig ychwanegol yn lle ymarferydd NVQ lefel 3 ychwanegol, er bod cymarebau oedolyn-i-blentyn ychydig yn waeth. Er croesewir mwy o bresenoldeb oedolion mewn ystafell ddosbarth, roedd hyn yn raniad llafur clir rhwng athrawon cymwys ac ymarferwyr ychwanegol oedd heb yr un cymwysterau (Taylor, Rhys a Waldron, 2016). Mae ansawdd gweithlu'r blynyddoedd cynnar wedi bod yn gymysglyd, o'r rheini â lefelau uchel o hyfforddiant academaidd i’r rhai sydd ag ychydig iawn, os o gwbl (Bilton a Waters, 2017).
Noda Taylor, (2016) yn eu gwerthusiad o’r CS fod dros hanner o’r dosbarthiadau meithrin a derbyn ymchwiliwyd tu allan i'r gymhareb 1:8.

Ymhellach, gwelwyd gwahaniaethu mewn rôl oedolion. Lle roedd athrawon yn treulio mwy o’u hamser yn ymwneud ag addysgu uniongyrchol (tu fewn), roedd ymarferwyr ychwanegol yn ymwneud â phrofiadau mwy parhaus, wedi’u seilio ar chwarae yn yr awyr agored (Taylor, Rhys a Waldron, 2016). Noda Taylor, Rhys a Waldron, (2016) fod hyn yn dangos nad oedd rhai athrawon yn rhoi gwerth ar ddysgu trwy chwarae. 
Fodd bynnag, awgryma hyn mai her i weithredu’r CS fu sicrhau dealltwriaeth o’r damcaniaethau a’r rhesymu tu ôl i’r newidiadau i’r addysg blynyddoedd cynnar. Wrth gwrs, wrth wyro oddi wrth Cyfnod Allweddol 1, fyddai o hyd yn her sylweddol i ddatblygu dealltwriaeth fanwl o’r damcaniaeathau sylfaenol ymhlith ymarferwyr.

O ran cefnogi athrawon ac ymarferwyr efallai fod modd dysgu o wledydd eraill. Er enghraifft, ymchwilir ledled y byd i’r hyn sy’n gwneud model addysg y Ffindir yn un o’r goreuon yn y byd (Celsian Education, 2018). Yn ôl Thomas a Lewis (2016) mae addysg a gofal Blynyddoedd Cynnar mewn gwledydd Nordig yn cael eu hariannu'n wahanol i addysg y DU, ac mae ymarferwyr o’r Ffindir wedi'u hyfforddi'n dda, yn dilyn rhaglenni meistr o ansawdd uchel mewn theori ac ymarfer addysgeg (Gunawardena, 2020) a chroesewir ymreolaeth o fewn y system (Thomas a Lewis, 2016). Mae ysgol hyfforddi athrawon Viikki yn Helsinki yn cyfateb i fyfyrwyr meddygol mewn ysbyty.  Dywed pennaeth yr ysgol, Kimmo Koskinen: “Dyma un o’r ffyrdd rydyn ni’n dangos cymaint rydyn ni’n parchu addysgu. “Mae mor bwysig â hyfforddi meddygon ” (Crouch 2015).

“Mae’r athrawon yno yn cael eu parchu fel pileri'r gymuned” (Gunawardena, 2020).
Gwelir, yn y Ffindir fod hyfforddiant o ansawdd, cymwysterau uchel a datblygiad proffesiynol blaengar yn debygol o arwain at y ddarpariaeth a chanlyniadau gwybyddol gorau i blant. Fodd bynnag, byddai’r CS yn fwy tebygol o fod yn llwyddiannus os yw ymarferwyr yn myfyrio ar eu hymarfer ac yn ymgysylltu ag athroniaeth sylfaenol y CS; bod â lefel ystyrlon o statws broffesiynol;  synnwyr o berchnogaeth ar eu harfer; a’r hyder proffesiynol i hyrwyddo'r CS i bartneriaid allanol (Maynard et al., 2010). Mae’r Stocktake yn cefnogi rôl hyfforddiant o safon uchel. Ceir 23 argymhelliad ar gyfer Llywodraeth Cymru o ran y CS, ac mae 9 ohonynt yn ymwneud ag ‘hyfforddiant’. Mae Siraj (2014, t.22) yn nodi fod goblygiadau dysgu proffesiynol sylweddol yn gynhenid yn natblygiad y CS i’r dyfodol a bod angen ‘gwneud newid llwyr mewn dull ac arferion, athroniaeth, dealltwriaeth a gwybodaeth am sut mae plant yn dysgu, y mae angen i’r hyfforddiant a’r gefnogaeth a roddir iddynt adlewyrchu hyn, i wella rôl oedolion wrth ddatblygu’r CS.

Un cymlethdod yw fod llawer o ymarferwyr a rhanddeiliaid allweddol wedi dadlau fod tensiwn rhwng defnyddio arferion sy’n blentyn ganolog sy’n briodol i ddatblygiad, tra ar yr un pryd yn cychwyn ar raglen o ddigwyddiadau a ddyluniwyd yn benodol i godi safonau addysg mewn ysgolion (Wood, 2010). Er gwaethaf y pryderon, mae’r dadansoddiad yn awgrymu fod disgyblion mewn ysgolion sy’n gweithredu’r CS yn effeithiol yn fwy tebygol o gyflawni canlyniadau gwell mewn rhifedd a llythrennedd (cyf). Fodd bynnag, mae amharodrwydd ymhlith llawer o’r ymarferwyr yn enwedig y rhai sy’n dysgu ym mlynyddoedd 1 a 2 i fabwysiadu’r CS yn llawn, yn deillio o’u pryderon yng nghylch tensiwn neu wrthdrawiad yn y damcaniaethau sy’n sail i’r CS a’r Fframwaith Llythrenned a Rhifedd (FfLlRh). Nid yw cyflymder y newid a ddisgwylir neu sy’n ofynnol wrth wella cyrhaeddiad disgyblion yn rhoi llawer o amser i ymarferwyr arbrofi gyda dulliau pedagogaidd Newydd (Maynard et al., 2010). 

Fodd bynnag, er mwyn sicrhau llwyddiant, mae angen i ymarferwyr feddu ar ymdeimlad o berchnogaeth sydd wedi'i wreiddio yn eu profiad eu hunain. Mae angen i'r rheolwyr ymgysylltu ag ymarferwyr yn yr ystafell ddosbarth ac i gydnabod cyfyngiadau a goblygiadau a’r diwylliant cyfredol o ‘dicio’ bocsys (Maynard et al., 2010). 

Mae angen i awdurdodau lleol a Llywodraeth Cynulliad Cymru hyrwyddo a datblygu systemau sy'n caniatáu i ymarferwyr ddylanwadu a llywio anghenion hyfforddi eu hunain (Maynard et al., 2010). Er hyn, mae annibyniaeth athrawon yn aml yn cael ei danseilio gan ofynion y Llywodraeth yn ôl adolygiad Alexander (2010) o addysg gynradd yn Lloegr.
Yn Nghymru, oherwydd lefelau uchel o dlodi mae’r ymarferwyr yn aml yn gweithio mewn amgylchedd sydd heb gyllid a chefnogaeth strwythurol mewn cymunedau sy’n wynebu amgylchiadau heriol (Waters, 2016). Un o brif amcanion y diwygiadau oedd cynyddu'r cyfran o ddisgyblion sy'n cyflawni'r lefelau disgwyliedig mewn llythrennedd a rhifedd erbyn diwedd blynyddoedd cynradd, yn enwedig y rhai o gefndiroedd difreintiedig. Serch hynny, cafwyd ychydig o dystiolaeth taw mabwysiadu addysgeg chwarae oedd yr ateb mwyaf priodol i'r amgylchiadau hyn (Taylor, Rhys a Waldron, 2016). 
Mae cwricwlwm y Cyfnod Sylfaen ar y cyfan yn gadarnhaol ac wedi amlygu fel cryfder o fewn y system addysg ar lefel polisi ac athronyddol (Macdonald, 2018). Yn wir mae adroddiad Graham Donaldson yn nodi’r Cyfnod Sylfaen fel un o ‘bethau gorau’ (tudalen 15) Addysg Cymru a ‘chryfder real iawn’ (tudalen 19) i adeiladu’r cwricwlwm newydd arno, er bod meysydd datblygu a gwella wedi’u hawgrymu i gefnogi darpariaeth effeithiol ar gyfer athrawon, ymarferwyr a phlant (Donaldson, 2015).

Rhan 2

Yn ôl (Llywodraeth Cymru, 2011) mae’n hanfodol bod ymarferwyr sy’n gweithio gyda phlant yn deall eu datblygiad a’u hanghenion o ran dysgu. Trwy arsylwi ar blant, bydd ymarferwyr yn arsylwi ar ddatblygiad sgiliau’r plant (Llywodraeth Cymru, 2011). Mae ymarferwyr yn asesu dysgu er mwyn llywio cynllunio pellach gan gyfeirio at y broses o gasglu a dadansoddi gwybodaeth fel tystiolaeth o beth mae plant yn ei wybod, ei wneud a'i ddeall. Mae'n rhan o gylchred sy'n cynnwys cynllunio, dogfennu a gwerthuso dysgu plant (McLachlan, Edwards a Fleer, 2010, t.17). 

Yn y Cyfnod Sylfaen (CS) mae dogfen proffil datblygiad plant sy'n cefnogi arsylwadau ac asesiadau. Yma ceir cerrig milltir a normau o ddatblygiad ar gyfer gwahanol feysydd dysgu’n y CS.  Mae pob math o asesiadau yn helpu i lunio dysgu disgyblion (Brown a Kingston, 1994), ac mae asesiad ffurfiannol ymhlith y  mathau mwyaf pwerus sy'n hybu cyflawniad a grymuso'r dysgwr (Weeden, Winter a Broadfoot, 2002; Cauley a McMillan, 2009). Dadleua Sadler (1989) mai rôl athro yw i alluogi'r disgybl i ddatblygu ei allu i asesu ei ddysgu ei hun, a'r sgiliau i fedru cynllunio ei ddysgu’n y dyfodol. Mae asesu ffurfiannol yn ffactor allweddol wrth helpu godi safonau cyflawniad plant (Briggs et al., 2008). Mae’n ysgogi plant i feddwl am eu dysgu a'r broses ddysgu wrth gysylltu asesu a dysgu (Hall, 2007). Er hyn, mae Black et al. (2003) yn nodi bod asesu ffurfiannol yn un o elfennau gwannaf ymarfer addysgol gan ei fod yn ‘anymarferol’ i ymarferwyr (Tarasa, 2010). Fodd bynnag,  mae'n codi safonau (Black a William, 1998) trwy annog disgyblion i chwarae rôl weithredol sy’n hyrwyddo dysgu trwy bwysleisio cyflawniad, nid methiant (Bullock, dim dyddiad). 

Dylai asesu ffurfiannol cynhyrchiol gynnwys strategaethau hunanasesu sy'n grymuso myfyrwyr i reoli eu dysgu (Black et al., 2003). Awgryma Harlen (2006) y dylai athrawon geisio gwella hunan-effeithiolrwydd trwy asesu. Mae Brown a Knight (1994) yn dadlau dylai asesu fod yn broses gydweithredol o addysgu a dysgu. Fodd bynnag, dylid ystyried a yw asesu’n rhywbeth a wneir gyda disgyblion neu i ddisgyblion (Brown a Knight, 1994). Os gwneir yn gywir, 'Asesu ar gyfer dysgu yw’r dull sy'n ymestyn dysgu plant oherwydd ei fod yn gwella’r addysgu' (Nutbrown, 2006, t. 126). Dywed Parekh (2017) ‘nod yr arfer wrth addysgu a dysgu yw datblygu asesu a rhoi cyfrif am gynnydd disgyblion a’u gallu i arddangos gwybodaeth a sgiliau newydd.’ 

Fodd bynnag, 'mae'r defnydd o asesu i helpu disgyblion i ddysgu yn un o'r agweddau gwannaf ar ymarfer mewn dosbarthiadau' (Assessment Reform Group, 1999, t. 5)  a cytuna Donaldson (2015) taw dyma agwedd gwannaf addysg yng Nghymru sy’n adlewyrchu syniadau Weeden, Winter a Broadfoot, 2002, t. 150) lle mae'n debyg mai 'asesu ar gyfer dysgu yw'r pwnc a esgeulusir fwyaf yn y byd addysgol, p'un ai trwy lunio polisi addysgol, ymchwil neu arfer addysgol ei hun'.

Gall arsylwadau ddarparu gwybodaeth manwl o gyraeddiadau’r disgybl (Moore, 2001). Yn y CS arsylwa’r ymarferydd yn barhaus ac adeiledir portffolio o arsylwadau i roi golwg gyfannol o'r plentyn. Gweithredir asesu ar gyfer dysgu mewn nifer o ffyrdd a bydd gan bob sefydliad eu dulliau eu hunain (Blacket al., 2003, t.11).  Yn arfer Reggio Emilia yn yr Eidal mae’r oedolion yn barod i ddysgu gyfochr â’r plant. Maent yn gweithio mewn partneriaeth gan wylio a gwrando'n ofalus ar beth mae'r plant yn ei wneud a’i ddweud gan ymestyn dysgu pob plenty ar sail eu harsylwadau (Thornton a Brunton, 2014, t. 15). Yn Seland Newydd ceir dull o asesu sy’n defnyddio 'straeon dysgu' (Alexander, 2013-2020). Nodweddir y ‘straeon dysgu’ gan naratif sy'n adrodd stori am y plentyn. Gallant gynnwys arsylwadau ysgrifenedig, fideo a ffotograffau neu waith plant (Carr, 2001). Mae eu agwedd gydweithredol yn cynnwys gwylio'r delweddau a myfyrio ar y profiad dysgu gyda’r plant. Yn ôl Karlsdottir a Garoasdottir (2010, t. 256), 'Trwy ddogfennaeth reolaidd gellir nodi cryfderau a chymwyseddau plant yn hytrach na chanolbwyntio ar ddiffygion a chael gwell mewnwelediad i alluoedd plant.'

Gwelir fod Reggio Emilia a Te Whariki yn defnyddio dull Vygotsky ar rôl rhyngweithio rhwng oedolyn a phlentyn neu rhwng cyfoedion yn natblygiad gwybyddol plentyn. Credai fod plant yn gwerthfawrogi gweithgareddau mae eu cyfoedion yn eu ffafrio a gall eu cyfoedion fodelu syniadau newydd. Gall dysgwyr galluog egluro cysyniadau i eraill mewn termau symlach; mae hyn hefyd yn caniatáu i'r dysgwr mwy galluog ddysgu trwy esbonio’r broblem a’i eirioli. Dysga’r ddau ddisgybl mwy am broblem drwy rannu’r profiad dysgu (Gray a Macblain, 2012). Noda Waters (2016) y dylai'r cwricwlwm CS gynnwys cydbwysedd o weithgareddau dan arweiniad oedolion a disgyblion, gyda’r ddau yn asesu'r dysgu. Caniatá hyn i blant gymryd perchnogaeth o’u dysgu trwy gymysgedd o hunanasesu ac asesu cymheiriaid. Ymhellach dengys ymchwil fod yr arfer o addysgu lle’r cynhelir deialog gyda’r disgyblion a gwrando arnynt yn gysylltiedig â chanlyniadau academaidd gwell. Oherwydd ei natur berthynol, mae disgyblion yn ymgysylltu ac yn meddu ar well ddealltwriaeth o ganlyniad i drafodaeth a gwrando ar feddyliau eu gilydd (Parekh, 2017). Mae agenda’r hawliau plant hefyd yn cael sylw yn fyd-eang (Comisynydd Plant Cymru, 2020). Mae'r CS yn mynnu fod lles a llais disgyblion yn ganolog a’u bod yn weithredol wrth wneud penderfyniadau am eu asesu a’u dysgu (Maynard et al., 2010).
Ceir nifer o fuddion drwy hunanasesu ac asesu cymheiriaid, gan gynnwys dyfnhau'r profiad dysgu, gwerthfawrogi rôl yr athro a datblygu dysgwyr sydd â'r gallu i fyfyrio ar waith eraill a’u hun yn adeiladol (Race, 2001). Croeshewir egwyddor y CS o waith tîm a meddwl ar y cyd rhwng dysgwyr yma. Wrth gymryd golwg adeiladol ar ddysgu, mae athrawon yn annog disgyblion i fod yn gyd-bartneriaid yn y broses (Harlen, 2006). Mae 'hunanasesiad yn meithrin golwg fwy pwerus ar y disgybl nag asesu traddodiadol' (Brown a Knight, 1994, t. 54).  Fodd bynnag, er fod nifer o ymarferwyr yn defnyddio technegau hunan-asesu, cafwyd diffyg ymgysylltiad â'r syniadau ac roedd methiant mewn annog plant i ddod yn fwy annibynnol yn eu dysgu. Lle’r oedd asesu ar gyfer dysgu fwyaf llwyddiannus, sylweddolodd yr ymarferwyr fod eu rôl yn y broses yn ffactor hanfodol (Thomas a Lewis, 2016). 
Mae asesu cymheiriaid yn fuddiol oherwydd gall disgblion dderbyn beirniadaeth gan ddisgyblion eraill yn barotach na gan athro. Mae'r iaith a ddefnyddir wrth asesu cymheiriaid yn haws ei defnyddio gan fod disgyblion yn defnyddio’r un eirfa. (Thomas a Lewis, 2016) Fel dadleua Manning (2012), mae angen i ddisgyblion ddeall nod gweithgaredd a sut i’w gyflawni er mwyn llwyddo. Gall disgyblion farcio eu gwaith eu hunain neu waith cyfoedion gan ddefnyddio ystod o offer asesu ffurfiannol. Anogir plant i osod eu targedau eu hunain a chant eu rhannu a'u hadolygu'n rheolaidd. Pan fydd plant yn cael y cyfle i osod eu targedau mae'n rhoi ffocws i'w dysgu (Maynard et al., 2010). Ymhellach, dywed Einstein (1920), wrth gwestiynu, mae'r mwyafrif o athrawon yn gwastraffu amser drwy geisio darganfod beth nad yw’r disgybl yn ei wybod. Fodd bynnag, hanfod y grefft o gwestiynu yw darganfod gallu a photensial y disgybl. 
Yn astudiaeth SEED o’r  CS yn Lloegr, amlygodd ymarferwyr fod yr her o gynnal asesiadau effeithiol gydag amser yn gyfyngedig a chydbwysedd yn anodd rhwng dod o hyd i'r amser i gyflawni a chofnodi asesiadau o ansawdd uchel a threulio amser o ansawdd gyda'r disgyblion yn eu gofal. Fodd bynnag,  roedd lleoliadau yn gwerthfawrogi asesiadau effeithiol ac yn ceisio goresgyn yr anawsterau trwy roi amser rheolaidd i staff ddiweddaru a chofnodi asesiadau a chyflwyno pecynnau digidol.  O'u defnyddio'n effeithiol lleiheir amser asesu, gan ryddhau staff i dreulio amser gyda'r plant (Callanan et al., 2017). Mae defnyddio offer asesu digidol yn hwyluso dadansoddi data, er mwyn cefnogi ac adnabod disgyblion nad oeddent yn gwneud cynnydd digonol yn gynnar. Mae’r offer digidol yn effeithiol pan defnyddiwyd i gefnogi yn hytrach na disodli dyfarniad ymarferwyr (Callanan et al., 2017). Serch hyn, mae asesu ar gyfer dysgu, wedi'i ddominyddu gan ‘gimicks’ yn hytrach na chanolbwyntio ar helpu athrawon i ddeall ei egwyddorion. Boyle a Charles (2010).
Ers mis Mai 2013, bu profion statudol yn ofynnol i blant blwyddyn 2 yng Nghymru. Adroddir ar ganlyniadau'r profion hyn i rieni a chyhoeddir y data cenedlaethol yn Hydref y flwyddyn honno ar wefan Llywodraeth Cymru. Cyflwynodd Llywodraeth Cymru’r Fframwaith Llythrennedd a Rhifedd ym mis Medi 2013 hefyd. Cyflwynwyd y profion i helpu i godi safonau llythrennedd a rhifedd, wedi'u gyrru'n rhannol gan ganlyniadau gwael PISA ym 2009 a 2012, lle ddaeth Cymru ar y gwaelod o'r cenhedloedd cartref (Thomas a Lewis, 2016). Uchelgais Llywodraeth Cymru oedd i Gymru fod ymhlith yr ugain gwlad gorau erbyn 2015. Fodd bynnag ym 2015, roedd sgorau disgyblion Cymru yn is na'r cyfartaledd o 72 o wledydd ac economïau a gymerodd ran (Hume, 2016). 

Ar y llaw arall, nid oes gan y Ffindir, (a ddaeth yn drydydd ymhlith gwledydd yn Rhaglen PISA 2015) unrhyw brofion safonedig. Eu hunig eithriad yw Arholiad Matriciwleiddio Cenedlaethol, sy'n brawf gwirfoddol ar ddiwedd yr ysgol uwchradd. Mae pob disgybl yn y Ffindir yn cael eu hasesu a’u graddio ar sail unigol ac mae’r Weinyddiaeth Addysg yno yn olrhain cynnydd cyffredinol, sy'n samplu ar draws ystod o ysgolion (Ministry of Education and Culture, 2016).
Mae'r profion yng Nghymru wedi cael effaith ar gyflawni'r CS ym Mlwyddyn 2, gydag ymarferwyr yn teimlo dan straen i gost addysgeg y CS (Thomas a Lewis, 2016, t.120). Disgrifiodd rhai myfyrwyr eu bod yn teimlo'n sâl yn ystod y prawf a bod eu hanallu i ateb cwestiynau yn brofiad cyffredin a rannwyd gan eu cyfoedion. Ymhellach mae adroddiad gan BBC News (2012) yn nodi nad ydym, trwy orfodi disgyblion i sefyll profion, yn cynhyrchu’r sgiliau sydd eu hangen ar gyfer gweithlu’r unfed ganrif ar hugain. Ni fu unrhyw fuddion o'u cael ac fe'u gosodwyd ar draul y cwricwlwm’ (Thomas a Lewis, 2016). Pryder arall ynghylch profion yw gallai athrawon deimlo dan bwysau i ddysgu at y prawf (Taylor, Rhys a Waldron, 2016). Serch hyn, efallai y dylid dweud, heb y profion a gawn yng Nghymru, y byddai’n amhosibl asesu cynnydd disgyblion. Ond mae system addysg y Ffindir, wrth asesu ystadegau llwyddiant disgyblion, yn rhagori ar yr un sydd gennym yng Nghymru. Gyda’r system hon, gellir ymddiried yn yr athrawon i wneud yr hyn maen nhw’n ei wneud orau, sef addysgu- heb bwysau tablau cynghrair nac arolygiadau (Thomas a Lewis, 2016).

Pryder mawr am y CS fu'r effaith gyfyngedig mae profion wedi'i chael ar leihau gwahaniaethau yng nghyrhaeddiad grwpiau allweddol o ddisgyblion - yn enwedig ar gyfer bechgyn a disgyblion sy'n gymwys i gael prydau ysgol am ddim (Taylor et al., 2015a). Felly, mae'n bwysig defnyddio arsylwadau ochr yn ochr â dulliau asesu eraill i gael darlun cyffredinol o ddatblygiad plentyn ac i gofio bod pob plentyn yn wahanol. Yn ôl Y Cyfnod Sylfaen (Welsh Government, 2015, t.4) “Bydd plant yn caffael ac yn datblygu sgiliau ar gyflymder gwahanol a rhaid rhoi cyfle iddynt ddatblygu ar eu cyflymder unigryw, unigol eu hunain..” Nododd Sharman, Cross a Vennis (2004, t. 125) 'Mae pob plentyn yn dilyn yr un dilyniant o dwf a datblygiad ond mae'r gyfradd yn amrywio o blentyn i blentyn'.  

Gellir adnabod disgyblion nad ydynt yn gwneud cynnydd digonol trwy ddadansoddi data yn dilyn asesiadau, trafodaethau gyda staff, ymgynghori â rhieni a gweithwyr proffesiynol sy'n gweithio gyda'r plant (Sally, Tahlia & Sian (dim dyddiad). Gan ddefnyddio'r ystod o dystiolaeth, gelir rhoi ymyriadau ychwanegol i gefnogi’r plentyn unigryw er mwyn hwyluso’r dysgu (Callanan et al., 2017). Ar gyfer y disgyblion sydd â'r lefelau uchaf o angen, mae ysgolion yn ymgynghori â CADY (cydlynydd anghenion dysgu ychwanegol) am gyngor gan ddatblygu cynlluniau gweithredu mewn ymgynghoriad â’r rhieni. Mae'r cynlluniau yn nodi'r strategaethau a ddefnyddir i gefnogi'r plentyn (gan gynnwys atgyfeiriadau a chefnogaeth gan wasanaethau arbenigol e.e. therapyddion lleferydd neu seicolegydd addysg). Byddai’r cynlluniau yma yn cael eu hadolygu a'u diweddaru yn rheolaidd (Callanan et al., 2017). Mae’n bwysig felly defnyddio asesiadau’n effeithiol er mwyn medru adnabod disgyblion sydd angen cefnogaeth, er mwyn ennyn diddordeb rhieni a bwydo i mewn i gynllunio'r cwricwlwm. Dyma’r defnydd effeithiol o ddata asesu a ystyriwyd yn nodwedd hanfodol o ymarfer dda (Callanan et al., 2017). 
Mae gosod plant mewn grwpiau gallu yn ymwneud â rheolaeth ystafell ddosbarth haws ac nid ag elw addysgol plant (Grant, 2019). Fodd bynnag, er gwaethaf y llenyddiaeth sydd yn tystio i effeithiau niweidiol grwpio myfyrwyr yn ôl gallu (Mitchell, 2010), mae'r arfer yn parhau mewn ysgolion (Parekh, 2017) ac mae ymarferwyr yn cyfrannu at atgynhyrchu anghydraddoldebau yn yr ystafell ddosbarth. Mae athrawon o'r farn fod plant yn ymwybodol o'u grŵp, (teAchnology (dim dyddiad) ac maen nhw'n poeni am effaith niweidiol cael eu labelu ar hunanhyder ac ymddygiad, ac am gynhyrchu cyfyngiadau ar ddysgu plant (Sellgren, 2017). Yn ôl Dweck (1991, t.57) “Mae deallusrwydd disgyblion o’u gallu yn chwarae rhan ganolog yn eu cymhelliant i gyflawni”. Mae hyfforddiant o safon a chymwysterau lefel uchel o'r pwys mwyaf wrth gyflawni'r ddarpariaeth orau a’r canlyniadau gwybyddol gorau i blant. Dylai hyfforddiant a datblygiad proffesiynol fod yn aml-lefelu ac aml-ffocws. Mae angen i ymarferwyr feddu ar yr hyder a’r gallu i werthuso'r holl strategaethau posib sydd ar gael iddyn nhw asesu a monitro plant (Maynard et al., 2010). 

Ymhellach os yw'r addysgu i fod effeithiol, mae angen cysoni asesu yn agos i ddysgu (Maynard et al., 2010). Serch hynny, mae’n codi cwestiwn mwy sylfaenol ynghylch a yw'n bosibl cyfuno dull plentyn-ganolog o addysg o fewn system addysg sy'n cael ei yrru gan safonau (Taylor, Rhys a Waldron, 2016). 
Rhan 3 – Blog

Cwestiwn sydd ar fy meddwl yw sut gall yr ardal allanol ddatblygu plentyn yn holistaidd yn y blynyddoedd cynnar yn wyneb paratoi ar gyfer Cwricwlwm Newydd i Gymru?

Yn ystod degawdau olaf yr ugeinfed ganrif gwelwyd gostyngiad yn narpariaeth awyr agored a ddefnyddir gyda llai o staff blynyddoedd cynnar yn gweld ei werth (Bilton, 1998). Heriwyd hyn ar ddechrau’r ganrif, â’r phryder am effaith ffyrdd eisteddog o fyw ar iechyd corfforol a meddyliol plant (British Medical Association (BMA), 2005 a International Obesity Task Force (IOTF), 2002).

Yn dilyn cwricwlwm 2008 a’r Cyfnod Sylfaen (CS) mae yna newid wedi bod yn y pwyslais ar addysgu yn yr ardal tu allan (Llywodraeth Cymru, 2015a).
Roedd yn ofynnol bellach i leoliadau addysgol roi 'mwy o bwyslais ar ddefnyddio’r  amgylchedd awyr agored fel adnoddau ar gyfer dysgu plant’ (Welsh Assembly Government, 2008 t.4).

Yn dilyn gwerthusiad o’r CS (Llywodraeth Cymru, 2015) gwelwyd ‘yn anaml y defnyddiwyd yr amgylchedd dysgu awyr agored fel estyniad o’r ystafell ddosbarth, ’  ‘ bod cyfeloedd dysgu yn yr ardal allanol yn ‘dibynnu ar y tywydd’ a bod ‘adeg y flwyddyn yn effeithio’ ar hyn.

Nid oedd ymarferwyr yn gweld ei werth ar gyfer datblygiad holistaidd eu disgyblion  ac ni ddefnyddiwyd ef i’w lawn botensial. 

Mae addysg yng Nghymru yn newid. Am y tro cyntaf, mae ymarferwyr yn cael eu annog i arloesi – nid llai na defnyddio’r ardal allanol a gweld ei bwysigrwydd.

Mae Cwricwlwm Newydd yng Nghymru, wedi cael eu seilio ar bedwar diben sef datblygu plant a phobl ifanc i fod yn:
· ddysgwyr uchelgeisiol,
· cyfranwyr mentrus, 
· dinasyddion egwyddorol,
· unigolion iach. (ERW, 2020)
Yng nghyd-destun y Cwricwlwm Newydd, sut gall yr ardal allanol helpu paratoi ein disgyblion?

Yn ôl Yellow-Lighted Bookshop (2018), mae awdur ‘The Lost Words’, yn dweud fod angen i ddisgyblion gael y profiad o ddarganfod byd natur er mwyn medru fod yn stiwardiaid fydd yn gofalu amdano’n y dyfodol. 

Dywed Erthygl 29 o'r UNCRC dylai addysg plentyn helpu ei feddwl, ei gorff a'i ddoniau i fod y gorau y gall. Trwy’r ardal allanol gall hyn feithrin parch at bobl a'r byd o'u cwmpas (Scotland, 2019). 

Datblygwyd agenda fyd-eang (Agenda 21) gan Gynhadledd y Cenhedloedd Unedig ar yr Amgylchedd a Datblygu - dywedodd fod eisiau i holl genhedloedd y byd weithio gyda’i gilydd er mwyn datrys problemau fel dinistrio coedwigoedd, tlodi a newid hinsawdd. Dywedwyd fod angen i blant fod yn weithredol er mwyn cefnogi a gwella datblygiad cynaliadwy (Tinney, 2010, t. 225-245). Mae yr ardal allanol yn ffordd i agor llygaid a meddyliau ein disgyblion i hyn.

Rhaid i addysg baratoi disyblion ar gyfer bywyd cyfrifol mewn cymdeithas rydd. Mae’r ardal allanol yn fodd i’w dysgu sut i fyw mewn ffordd ddeallus a goddefgar sy'n ddi-drais. 
“Children must master the language of things before they master the language of words” (Elkind, 2001).
Dyna beth ddywed Frederick Froebel, yw hanfod addysg gynnar.

Dim ond trwy ryngweithio uniongyrchol â pethau y gall plentyn ddysgu ac mae Montessori, Steiner, Piaget a Vygotsky oll yn cytuno gyda’r ddamcaniaeth. Mae’r ardal allanol yn adnodd gwych i wneud hyn (Elkind, 2001).

Yn sefydliadau cyn ysgol Reggio Emilia, gwelir yr amgylchedd fel y trydedd athro gyda phrofiadau tu fewn a thu allan yn bwysig fel rhan o’r broses ddysgu (The Compass School, 2015).

Yn yr Ysgol Goedwig, trwy ymgysylltu â’r amgylchedd mae’n datblygu hyder a lles emosiynol plant a’u hunan-barch. Mae’r profiadau yn adeiladu ar gymhelliant ​​plant, yn cefnogi agwedd gadarnhaol at ddysgu a chyfleoedd i fentro, rheoi risgiau, gwneud dewisiadau a dysgu. Yn sgiliau gydol oes maent yn datblygu’r plentyn yn holistig. (Forest Research, 2020).

Mae profiadau dysgu awyr agored yn cael eu cofio yn aml am byth. Trwy integreiddio dysgu a phrofiadau yn yr awyr agored mae profiadau’n darparu perthnasedd a dyfnder i'r cwricwlwm mewn ffyrdd nas gellir dan do. Mae plant hefyd yn dysgu fwyaf wrth iddyn nhw gael eu ysbrydoli (Bilton a Waters, 2017).

Mae dysgu’n yr awyr agored yn bleserus, heriol, anturus ac yn help i ddisgyblion ddysgu trwy brofiad a thyfu fel dinasyddion hyderus a chyfrifol sy'n gwerthfawrogi'r tirweddau, treftadaeth a’n diwylliant ni yng Nghymru.

Mae defnyddio’r ardal allanol mewn addysg yn wyneb dyfodiad Cwricwlwm Newydd i Gymru yn fodd i ddisgyblion ifanc wella eu dealltwriaeth o ‘iechyd a datblygiad y corff.’ Darganfyddwyd yr fod ardal allanol yn cynyddu lles seicolegol a chorfforol disgyblion, a’u bod yn perfformio a dysgu'n well mewn amgylcheddau cymhwysol yn dilyn bod yn yr awyr iach (Sarivaara a Uusiautti, 2017, t.73-74). 

Gall dysgu yn yr awyr agored arwain hefyd at hamdden gydol oes. Felly, trwy ddysgu yn yr awyr agored, mae modd dysgu amrywiaeth o sgiliau nad ydynt am fyd-datur. Wrth weithio gyda disgyblion eraill mae’r ardal allanol yn fodd i werthfawrogi tegwch a gwrando ar eraill (Learning and Teaching Scotland, 2010).
Yma hefyd gall disgyblion arwain y dysgu a dilyn eu trywydd eu hunain. Caiff lais y disgybl ei glywed a’r unigolyn unigrwy yn cael cyfle i fynegi ei farn.

Yn amgylchedd delfrydol ar gyfer dysgu trwy brofiadau, mae’n cynnig cyfleoedd unigryw i fod yn greadigol ac i symud o gwmpas. Mae’r awyr agored yn llawn sbardunau fel y tywydd, synau, arogleuon a gweadau sy’n cyfoethogi a gwella amgylchedd dysgu’r plentyn (Department for Children, Education, Lifelong Learning and Skills, 2008). 

Mae crisialu a defnyddio natur arbennig yr awyr agored yn agwedd bwysig ar ddysgu a chwarae yn yr awyr agored. Mae’n wahanol, a dyna sy’n bwysig i blant. Yr awyr agored yw ‘ail hanner’ yr amgylchedd dysgu  sy’n rhoi cyfle i blant fod yn ddysgwyr gweithredol (HWB Cymru, 2019).

Nid oes angen adnoddau costus er mwyn i’r disgyblion gael budd o fod yn yr ardal allanol (LYONS Early Childhood School, dim dyddiad). Roedd gan y pensaer Simon Nicholson theori ‘Loose Parts’ - wrth feddwl am yr ardal allanol mewn ysgol, credai y dylid ymgorffori deunyddiau rhydd i ennyn creadigrwydd naturiol plant a dyfeisgarwch (Nicholson, 1971).
Yn debyg iawn i Malaguzzi (1995), credai Nicholson bod pob plentyn yn cael ei eni fel bodau creadigol, yn chwilfrydig am y byd ac yn awyddus i arbrofi a darganfod.

Trwy greu ardaloedd dysgu a chynllunio gweithgareddau, caiff y disgyblion gyfleoedd a phrofiadau di-rif i arbrofi, datblygu a pharhau gyda sgiliau ymhellach. 


Dywedir na all ansawdd system addysg fod yn fwy nag ansawdd ei hathrawon. Felly, er mwyn sicrhau fod yr athrawon yn deall yn llawn pwysigrwydd a photensial yr ardal allanol bydd angen gwella ansawdd yr hyfforddiant sydd ar gael iddyn nhw.

O ystyried y dystiolaeth gref, gall addysg blynyddoedd cynnar o ansawdd uchel sy’n cynnwys darpariaeth awyr agored, wneud gwahaniaeth gwirioneddol i ganlyniadau disgyblion ac yn fwy felly i'r rheini mewn grwpiau “bregus” (Sylva et al., 2010). Mae' r ardal dysgu awyr agored yn gyfle unigryw i sicrhau bod y cenedlaethau nesaf o ddysgwyr yng Nghymru yn tyfu i fod yn ddysgwyr iach, creadigol, mentrus, uchelgeisiol a gwybodus. 

